/* KUMM/2010/0796 finali */ KOMUNIKAZZJONI MILL-KUMMISSJONILILL-PARLAMENT EWROPEW U LILL-KUNSILL Lejn qafas ta' sorveljanza tas-suq imsaħħaħ għall-Iskema tal-UE għan-Negozjar ta' Kwoti ta' Emissjonijiet





[pic] | IL-KUMMISSJONI EWROPEA | Brussel 21.12.2010 KUMM(2010) 796 finali KOMUNIKAZZJONI MILL-KUMMISSJONILILL-PARLAMENT EWROPEW U LILL-KUNSILL Lejn qafas ta' sorveljanza tas-suq imsa ħħaħ għall-Iskema tal-UE għan-Negozjar ta' Kwoti ta' Emissjonijiet KOMUNIKAZZJONI MILL-KUMMISSJONILILL-PARLAMENT EWROPEW U LILL-KUNSILL Lejn qafas ta' sorveljanza tas-suq imsa ħħaħ għall-Iskema tal-UE għan-Negozjar ta' Kwoti ta' Emissjonijiet INTRODUZZJONI L-iskema tal-UE għan-negozjar ta' kwoti ta' emissjonijiet (ETS tal-UE)[1] ġiet introdotta fl-1 ta' Jannar 2005. L-iskema tiżgura li t-tnaqqis fil-emissjonijiet isir bl-inqas kost għas-soċjetà u, għaldaqstant, hija waħda mill-aktar għodod importanti tal-UE għat-tnaqqis tal-emissjonijiet ta' gassijiet b'effett ta' serra. L-iskema tkopri s-setturi industijali li jagħmlu użu intensiv tal-enerġija, is-settur tal-enerġija u, mill-2012, se tinkludi wkoll is-settur tal-avjazzjoni. Bħala parti mill-Pakkett dwar il-Klima u l-Enerġija adottat f'April 2009, l-ETS tal-UE se tissaħħaħ u titjieb sabiex tagħti stabbiltà aktar fit-tul tal-qafas regolatorju[2]. Filfatt, ġie stabbilit limitu, dejjem jonqos, fuq l-għadd ta' kwoti ta' emissjonijiet sal-2020 u wara. Filwaqt li dan il-limitu jista' jiġi rivedut l-isfel fil-kuntest ta' żviluppi futuri ta' politika, il-parteċipanti tas-suq jistgħu diġà, minn issa, jintegraw it-tnaqqis minimu attwalment magħruf fid-deċiżjonijiet tagħhom dwar investiment. Minkejja li s-suq Ewropew tal-karbonju[3] kiber b'mod sinifikanti, kemm fid-daqs kif ukoll fis-sofistikazzjoni matul l-ewwel sitt snin tiegħu ta' operazzjoni, dan jibqa suq relattivament ġdid. Għalhekk, huwa importanti li jiġi żgurat li s-suq jista' jkompli jespandi u tinżamm, b'mod sikur, id-dipendenza fuqu sabiex jiġi pprovdut sinjal tal-prezz tal-karbonju mingħajr distorsjoni. F'dan ir-rigward, is-suq jeħtieġ qafas xieraq ta' sorveljanza tas-suq. Qafas bħal dan għandu jiżgura kundizzjonijiet ġusti u effiċjenti ta' negozjar għall-parteċipanti kollha tas-suq permezz ta' rekwiżiti trasparenti kif ukoll billi tiġi evitata u sanzjonata kondotta ħażina fis-suq, b'mod partikolari, abbuż minn informazzjoni privileġġata u manipulazzjoni tas-suq. Qafas bħal dan għandu jipprovdi ukoll garanziji li jimminimizzaw ir-riskju li s-suq tal-karbonju jintuża bħala strument għal attivitajiet illegali oħra, bħall-ħasil tal-flus jew frodi tal-VAT. L-AMBITU TA' DIN IL-KOMUNIKAZZJONI L-Artikolu 12(1a) tad-Direttiva 2003/87/KE (id-Direttiva dwar l-ETS tal-UE) jistabbilixxi li l-Kummissjoni għandha teżamina jekk is-suq għall-kwoti tal-emissjonijiet huwiex protett biżżejjed mill-abbuż minn informazzjoni privileġġata u l-manipulazzjoni tas-suq u, jekk xieraq, għandha tressaq proposti sabiex tiżgura tali protezzjoni. Il-Komunikazzjoni tipprovdi l-ewwel valutazzjoni tal-livelli attwali ta' protezzjoni tas-suq tal-karbonju minn tali kondotta ħażina fis-suq jew problemi simili. Abbażi ta' din l-evalwazzjoni, fl-ewwel nofs tal-2011, il-Kummissjoni se tvara konsultazzjoni wiesgħa mal-partijiet interessati fuq l-aħjar triq 'il quddiem bl-għan li sal-aħħar tal-2011 tippreżenta, jekk meħtieġ, kwalunkwe proposta leġiżlattiva. IS-SUQ EWROPEW TAL-KARBONJU LLUM L-istruttura tas-suq - min jista' jinnegozja, x'jista' jiġi nnegozjat u fejn? Attwalment, kwalunkwe persuna hija kapaċi taċċessa s-suq tal-karbonju kemm direttament kif ukoll indirettament permezz ta' intermedjarju finanzjarju. Hemm żewġ tipi ewlenin ta' parteċipanti fis-suq tal-kwoti tal-emissjonijiet: ix-xerrejja soġġetti għal-limiti ta' emissjonijiet, li għandhom obbligu regolatorju li jċedu l-kwoti skont l-iskadenzi stabbiliti, u l-intermedjarji finanzjarji, li huma nnifishom m'għandhom l-ebda obbligu ta' konformità[4]. Fost ix- xerrejja soġġetti għal-limiti ta' emissjonijiet , wieħed jista' jiddistingwi bejn kumpaniji tal-enerġija u kumpaniji industrijali. L-akbar żewġ gruppi ta' parteċipanti fis-suq huma l-kumpaniji tal-enerġija, li huma l-akbar emittenti ta' gassijiet b'effett ta' serra fost is-setturi li qed jipparteċipaw, kif ukoll l-intermedjarji finanzjarji. Karatteristika ewlenija tal-ETS tal-UE hija l-parteċipazzjoni tal- intermedjarji finanzjarji li ffaċilitaw in-negozjar fost l-istallazzjonijiet u żviluppaw prodotti derivattivi, bħall-futuri, opzjonijiet u swaps, sabiex jgħinu lid-ditti li qed jipparteċipaw bil-ġestjoni tar-riskju. Il-parteċipazzjoni usa' fis-suq tal-karbonju, bħala riżultat ta' dan, iżżid il-likwidità tiegħu u tikkontribwixxi lejn id-dehra ta' sinjal tal-prezz affidabbli. L-intermedjazzjoni pprovduta mid-ditti finanzjarji hija partikolarment importanti għall-impriżi żgħar u ta' daqs medju u għall-operaturi tal-istallazzjonijiet individwali li jista' jkun li m'għandhomx ir-riżorsi adegwati jew l-għarfien espert, jew li l-ħtiġijiet ta' konformità tagħhom huma żgħar wisq biex jiġġustifikaw preżenza diretta kontinwa fis-suq tal-karbonju. Il- prodotti li attwalment huma nnegozjati fis-suq tal-karbonju u li jistgħu jintużaw għall-konformità mal-ETS tal-UE huma kwoti kif iddefiniti fid-Direttiva 2003/87/KE li tistabbilixxi l-ETS1 tal-UE (id-Direttiva dwar l-ETS tal-UE), u l-krediti fl-ambitu tal-mekkaniżmi ta' kumpens tal-Protokoll ta' Kyoto, b'mod partikolari, it-Tnaqqis Iċċertifikat ta' Emissjonijiet (CERs) li ġejjin mill-Mekkaniżmu ta' Żvilupp Nadif (CDM) u l-Unitajiet ta' Tnaqqis tal-Emissjonijiet (ERUs) u l-proġetti ta' Implimentazzjoni Konġunta (JI)[5]. Dawn l-unitajiet kollha jistgħu jiġu nnegozjati għall-forniment immedjat, l-hekk imsejjaħ negozjar spot , iżda l-biċċa l-kbira tat-tranżazzjonijiet relatati mad- derivattivi huma bbażati fuq kwoti u CERs, bħal forwards, futuri, opzjonijiet u swaps. L-informazzjoni preliminari disponibbli għall-Kummissjoni tindika li fl-2009, bejn 75 u 80% tal-volum totali ġie nnegozjat bħala kuntratti ta' derivattivi. Tabella 1 fl-Anness turi d-diversifikazzjoni tas-suq Ewropew tal-karbonju b'ħarsa ġenerali lejn il-prodotti offruti minn għadd ta' kambji tal-klima . Tranżazzjonijiet ta' spot u forward barra l-borża (OTC)[6] , li kienu jiddominaw is-suq tal-karbonju, naqsu bl-iżvilupp ta' negozjar ta' spot u futuri standardizzat ibbażat fuq kambji, kif turi l-Grafika 1. Grafika 1 – Tranżazzjonijiet fil-kambji mqabbla ma' dawk OTC mill-2005[7] [pic] Flimkien man-negozjar f'kambju jew OTC permezz ta' intermedjarju finanzjarju, huma possibbli wkoll negozjati bilaterali direttament bejn żewġ partijiet li huma magħrufa ma' xulxin. Tranżazzjonijiet bilaterali normalment huma kbar fid-daqs u l-prezzijiet tagħhom mhumiex żvelati. Għadd dejjem akbar ta' negozjati bilaterali issa jiġu kklerjati permezz ta' kontroparti ċentrali[8]. Fl-aħħar, huwa wkoll possibbli li jinxtraw kwoti fi rkanti li jsiru minn għadd ta' Stati Membri, għalkemm, s'issa, din il-possibbiltà ntużat b'mod limitat[9]. Madankollu, mill-2013, l-irkantar se jsir l-metodu ewlieni ta' allokazzjoni fl-ETS tal-UE. Dan se jidħol fis-seħħ b'mod gradwali fuq perjodu ta' żmien bl-għan li jkun hemm irkantar sħiħ mill-2027 'il quddiem. Fl-ambitu tar-Regolament tal-Irkantar (cf. taqsima 5.2), l-aċċess għal dan is-suq primarju inizjalment se jkun ristrett għal ċerti kategoriji ta' parteċipanti. Madankollu, mhux eskluż li l-lista ta' persuni eliġibbli biex japplikaw għal parteċipazzjoni fi rkanti tkun estiża għal kategoriji ulterjuri ta' parteċipanti hekk kif tinġabar aktar evidenza bl-irkanti tat-tielet fażi ta' negozjar. Id-disponibbiltà tad-dejta u t-trasparenza tas-suq It-trasparenza tas-suq iżżid il-kapaċità tal-parteċipanti li jagħmlu deċiżjonijiet infurmati dwar in-negozjar f'suq speċifiku. Din issaħħaħ ukoll il-kunfidenza tagħhom fl-integrità u l-effiċjenza tas-suq. Fl-istess waqt, it-trasparenza hija waħda mill-għodod bażiċi disponibbli biex jiġu indirizzati forom varji ta' kondotta ħażina fis-suq. Għaldaqstant, huwa importanti li tiġi segwita d-dejta attwalment disponibbli fis-suq Ewropew tal-karbonju. Normalment, issir distinzjoni bejn dejta ta' tranżazzjoni u dejta fundamentali, u bejn dejta disponibbli għal pubbliku u dejta li hija disponibbli biss għall-awtoritajiet regolatorji. Il- kambji u pjattaformi oħra ta' negozjar organizzat juru informazzjoni anonima dwar offerti, negozjati u prezzijiet tal-għeluq f'ħin reali għall-parteċipanti tas-suq. Tali informazzjoni hija disponibbli wkoll għall-pubbliku ġenerali b'dewmien ta' ftit minuti. Id-dettalji tat-tranżazzjonijiet OTC, fil-prinċipju, mhumiex disponibbli għall-parteċipanti l-oħra tas-suq . Madankollu, għadd ta' analisti tas-suq u aġenziji tal-aħbarijiet finanzjarji jippubblikaw u jbigħu dejta dwar in-negozjar lill-pubbliku, inkluża informazzjoni ta' kuljum dwar il-volum ta' tranżazzjonijiet OTC li ġew ikklerjati fil-kambji (kemm tranżazzjonijiet spot kif ukoll dawk forward). L-iktar dejta fundamentali rilevanti hija dik li tikkonċerna l-emissjonijiet ivverifikati ta' madwar 11,000 stallazzjoni li huma soġġetti għall-obbligu, fl-ambitu tal-ETS tal-UE, li jċedu kwoti biex ikopru l-emissjonijiet ta' gassijiet b'effett ta' serra. Ir-Reġistru Komunitarju Indipendenti tat-Tranżazzjonijiet (CITL)[10] jipprovdi dejta annwali indipendenti fuq l-emissjonijiet, ivverifikati b'mod indipendenti, tal-istallazzjonijiet kollha koperti mill-ETS tal-UE. Il-livell ta' emissjonijiet tal-istallazzjonijiet huwa determinat mid-domanda fis-suq u, għaldaqstant, l-informazzjoni hija sensittiva ħafna għall-prezz. Skont ir-Regolament rivedut dwar ir-Reġistri, il-Kummissjoni se tagħmel disponibbli għall-pubbliku d-dejta dwar l-emissjonijiet ivverifikati għal kull stallazzjoni relatata mas-sena kalendarja preċedenti fl-1 ta' April, jew, jekk l-1 ta’ April ikun tmiem il-ġimgħa jew btala, imbagħad iċ-ċifra vverifikata tal-emissjonijiet għandha tintwera mill-ewwel jum ta’ xogħol wara l-1 ta’ April[11] Hija wkoll pubblika l-informazzjoni fuq l-għadd ta' kwoti b'xejn allokati mill-Istati Membri lill-istallazzjonijiet[12]. Biż-żmien, l-importanza ta' din l-informazzjoni fuq l-allokazzjoni b'xejn se tonqos gradwalment hekk kif l-irkantar jibda jiddaħħal gradwalment bħala l-metodu ewlieni tal-allokazzjoni fl-ETS tal-UE. Divulgazzjonijiet rilevanti oħra (pereżempju, il-miżuri mwettqa sabiex tiġi implimentata d-Direttiva dwar l-ETS tal-UE) jsiru wkoll b'mod ġenerali u mhux diskriminatorju min-naħa tal-Kummissjoni. Minbarra dan, bosta miżuri ta' trasparenza huma previsti fl-ambitu tar-Regolament dwar l-Irkantar (cf. taqsima 6.2), li inter alia huma relatati mal-kalendarju tal-irkant, it-tħabbir tar-riżultat u r-rappurtar ta' kull xahar u dak annwali dwar l-irkanti. TIPI TA' ABBUżI TAS-SUQ U KWISTJONIJIET OħRA LI GħANDHOM JIġU INDIRIZZATI It-terminu "abbuż tas-suq", fis-sens strett tad-Direttiva dwar l-Abbuż tas-Suq[13] (Market Abuse Directive - MAD) ikopri biss l- abbuż minn informazzjoni privileġġata u l-manipulazzjoni tas-suq . L-Artikolu 12(1a) tad-Direttiva dwar l-ETS jirreferi għat-terminu bl-istess mod u l-bqija ta' din il-Komunikazzjoni se tiffoka propju fuq hekk. Madankollu, il-Kummissjoni hija tal-fehma li huwa importanti li jitqiesu b'mod usa' l-problemi tal-kondotta ħażina fis-suq u l-abbuż ta' dan sabiex jiġi żgurat li l-integrità tas-suq tal-karbonju hija protetta biżżejjed. Hekk kif jimmatura s-suq, jeħtieġ li jiġi żgurat li hemm il-garanziji li jipproteġu s-suq Ewropew tal-karbonju fl-intier tiegħu u li jippermettu l-prevenzjoni, l-indentifikazzjoni u s-sanzjonar, mhux biss tal-abbuż minn informazzjoni privileġġata u l-manipulazzjoni tas-suq, iżda wkoll ta' forom oħra ta' kondotta ħażina, bħall-ħasil tal-flus, il-finanzjament tat-terroriżmu u attivitajiet kriminali oħra . Matul l-2009 u l-2010, seħħew tliet inċidenti fis-suq Ewropew tal-Karbonju li jixhdu l-medda usa' ta' riskji li għandhom jiġu indirizzati. Minkejja li dawn l-inċidenti ma jikkostitwux abbuż tas-suq fis-sens tad-Direttiva dwar l-Abbuż tas-Suq, xorta waħda żiedu t-talba għal regolazzjoni aktar stretta tas-suq Ewropew tal-karbonju. - Bejn l-2009 u l-2010, ġew identifikati każijiet ta' frodi tat-Taxxa fuq il-Valur Miżjud (VAT) fis-suq tal-karbonju. Filwaqt li din tippreżenta problema serja, dan it-tip ta' frodi mhuwiex speċifiku għas-suq tal-karbonju u fil-passat sar fi swieq oħra wkoll. Il-Kummissjoni ħadmet mill-qrib mal-Istati Membri sabiex tiġġieled din il-problema, u d-Direttiva l-ġdida dwar il-mekkaniżmu ta' reverse charge tal-VAT għan-negozjar tal-emissjonijiet[14] ġiet adottata fis-16 ta' Marzu 2010 u daħlet fis-seħħ f'April 2010 sabiex jiġu eliminati l-opportunitajiet għall-frodi. - L-hekk imsejħa attakki ta' "phishing" minn frodaturi li jippruvaw jiksbu aċċess mhux awtorizzat għall-kontijiet tal-parteċipanti tas-suq mhumiex speċifiċi għas-suq tal-karbonju iżda, madankollu, wasslu lill-Kummissjoni sabiex tieħu azzjoni rapida, b'kooperazzjoni mal-Istati Membri[15]. - Madankolu, il-bejgħ mill-ġdid, minn Stat Membru, ta' CERs fis-suq Ewropew tal-karbonju li jkunu diġà ntużaw għall-konformità mal-ETS tal-UE, huwa inċident speċifiku għas-suq tal-karbonju. L-UE rreaġixxiet malajr biex tipprevjeni tali riċiklaġġ ta' CER permezz ta' emendi għar-Regolament tar-Reġistri[16], u l-Kummissjoni mhux se toqgħod lura milli taġixxi malajr jekk jergġħu jitfaċċaw riskji ġodda. Hemm ukoll għadd ta' kwistjonijiet oħra li mhumiex relatati mal-abbuż tas-suq jew frodi, iżda, jekk u meta jiġu kkjarifikati, jistgħu jżidu t-trasparenza u l-effiċjenza ġenerali tal-ETS tal-UE. Standards armonizzati tal-kontabbiltà għall-kwoti ta' emissjonijiet huma kwistjoni ta' dan it-tip[17]. Wara tentattiv fallut biex jiġu stabbiliti regoli tal-kontabbiltà fl-2004 (IFRIC 3 ġie rtirat), fl-2008 il-Bord dwar l-Istandards Internazzjonali tal-Kontabbiltà (IASB) beda proġett konġunt mal-Bord tal-Istandards tal-Kontabbiltà Finanzjarja (FASB) fl-Istati Unit sabiex tiġi żviluppata gwida komprensiva dwar il-kontabbiltà tal-kwoti ta' emissjonijiet[18]. Il-Kummissjoni tħeġġeġ lill-IASB u l-FASB sabiex itemmu l-ħidma tagħhom kemm jista' jkun malajr sabiex l-istandards li joħorġu minnha jistgħu jiġu kkunsidrati għall-approvazzjoni fuq livell ta' UE. IL-QAFAS EżISTENTI FL-AMBITU TAD-DIRETTIVA DWAR L-ETS U LEġIżLAZZJONI RILEVANTI OħRA Id- Direttiva dwar l-ETS tal-UE tagħti lill-Kummissjoni rwol speċifiku ta' monitoraġġ fuq l-ETS li huwa marbut, iżda mhux limitat, mal-introduzzjoni tal-irkantar bħala l-metodu ewlieni ta' allokazzjoni. Skont id-Direttiva, huwa previst li l-Kummissjoni għandha tosserva l-funzjonament tas-suq tal-karbonju u tressaq rapport annwali lill-Parlament Ewropew u lill-Kunsill. Ir-rapport se jinkludi l-implimentazzjoni tal-irkanti u l-likwidità tal-volumi nnegozjati fis-suq. Jekk il-Kummissjoni għandha l-evidenza li s-suq tal-karbonju mhux qed jiffunzjona kif suppost, hi se tressaq rapport lill-Parlament Ewropew u lill-Kunsill, akkumpanjat minn proposta leġiżlattiva xierqa bl-għan li tiżdied it-trasparenza tas-suq tal-karbonju u jitjieb il-funzjonament tiegħu. Peress li l-intermedjarji finanzjarji u l-kumpaniji tal-enerġija huma l-atturi ewlieni fis-suq Ewropew tal-karbonju, analiżi tal-livell ta' sorveljanza tas-suq għandha tqis ukoll il-leġiżlazzjoni finanzjarja u dik tas-swieq tal-enerġija. Minbarra dan, ir-Regolament dwar l-Irkantar jistabbilixxi qafas bl-għan li jiġu żgurati l-integrità u t-trasparenza tal-irkanti ta' kwoti ta' emissjonijiet. Il-leġislazzjoni tas-swieq finanzjarji Il-leġiżlazzjoni tas-swieq finanzjarji hija rilevanti għas-suq tal-karbonju sal-livell fejn in-negozjar f'dak is-suq jinvolvi l-użu ta' strumenti finanzjarji, jiġi mwettaq minn intermedjarji finanzjarji awtorizzati jew sir permezz ta' swieq u/jew infrastrutturi organizzati u kkontrollati skont ir-regolament dwar is-suq finanzjarju. It-taħlita diversa ta' prodotti, pjattaformi ta' negozjar u parteċipanti fis-suq tal-karbonju jfisser li r-regoli tas-swieq finanzjarji japplikaw b'mod different għall-oqsma differenti tas-suq. Madankollu, għadd ta' osservazzjonijiet ġenerali jistgħu jsiru dwar kif il-leġiżlazzjoni tas-swieq finanzjarji attwalment tirregola l-operazzjoni tas-swieq tal-karbonju. L-ewwel, id-Direttiva dwar l-Abbuż tas-Suq tapplika għad-derivattivi tal-kwoti ta' emissjonijiet li huma konformi mad-definizzjoni ta' strument finanzjarju pprovduta fid-Direttiva. Sabiex tapplika l-MAD, l-istrument finanzjarju għandu jiġi ammess għan-negozjar fuq " suq regolat " jew tkun saret talba għall-ammissjoni tiegħu għan-negozjar fuq tali suq. Għaldaqstant, id-derivattivi tal-kwoti ta' emissjonijiet innegozjati fuq swieq irregolati huma soġġetti għall-projbizzjonijiet ta' abbuż minn informazzjoni privileġġata u manipulazzjoni tas-suq stabbiliti fil-MAD. Ir-regolaturi finanzjarji fl-Istati Membri għandhom id-dmir li jżommu sorveljanza kontinwa ta' dawk is-swieq u li jieħdu miżuri ta' infurzar kontra l-abbuż tas-suq kull meta huwa meħtieġ. It-tieni, id-Direttiva dwar is-Swieq fl-Istrumenti Finanzjarji (Markets in Financial Instruments Directive (MiFID))[19] tapplika għad-derivattivi tal-kwoti ta' emissjonijiet dejjem jekk dawn jissodisfaw ċerti kriterji, pereżempju, li jkunu nnegozjati fuq suq regolat jew "faċilità multilaterali tan-negozjar" (Multilateral Trading Facility (MTF)) . Bħala riżultat ta' dan, l-intermedjarji finanzjarji li jipprovdu servizzi ta' investiment, li jikkonċernaw tali derivattivi ta' kwoti ta' emissjonijiet, għandhom jiksbu awtorizzazzjoni fl-ambitu tal-MiFID u huma soġġetti għal sorveljanza kontinwa mir-regolaturi finanzjarji. Dan ifisser ukoll li l-attività tagħhom trid tkun konformi ma' sensiela ta' rekwiżiti operattivi u ta' rappurtar (pereżempju, il-kondotta tar-regoli dwar il-kummerċ, ir-rappurtar tat-tranżazzjonijiet għall-intermedjarji, l-iżgurar ta' disponibbiltà suffiċjenti ta' informazzjoni fuq strumenti ammessi għan-negozjar fuq swieq irregolati u MTFs) li kollha għandhom l-għan li jiżguraw protezzjoni suffiċjenti għall-investitur u trasparenza tas-suq. Uħud mill-kambji fejn il-kwoti ta' emissjonijiet, CERs u ERUs jiġu nnegozjati jsiru fis-swieq irregolati u wħud mill-faċilitajiet multilaterali tan-negozjar. Pjattaformi oħra ta' negozjar għall-prodotti spot huma jew irregolati fuq livell nazzjonali jew awtoregolati. Kemm il-MAD kif ukoll l-MiFID huma attwalment soġġetti għal reviżjonijiet komprensivi u, għall-2011, huma mistennija proposti mill-Kummissjoni. Filwaqt li r-riżultati ta' dawk ir-reviżjonijiet għad iridu jiġu determinati, wieħed mill-għanijiet ġenerali tar-reviżjoni tal-MAD huwa li jiġi estiż l-ambitu tad-direttiva sabiex jitqiesu l-iżviluppi tekniċi u regolatorji fis-swieq finanzjarji, bir-regoli dwar l-abbuż tas-suq isiru, eventwalment, applikabbli għal dawk it-tipi ġodda ta' pjattaformi tan-negozjar u strumenti finanzjarji li attwalment mhumiex koperti mill-ambitu tad-direttiva. Ir-reviżjoni tal-MAD se tqis ukoll modi kif issaħħaħ l-effikaċja tal-koordinazzjoni tal-infurzar u sorveljanza bi rwol prominenti għall-Awtorità Ewropea tat-Titoli u s-Swieq (AETS). Ir-reviżjoni se tfittex ukoll titjib għat-trasparenza, sorveljanza u integrità superviżorja fis-swieq tad-derivattivi, inklużi d-derivattivi tal-komoditajiet u swieq spot relatati. Fir-rigward tar-reviżjoni tal-MiFID, il-Kummissjoni għandha l-għan, inter alia, li ttejjeb il-miżuri ta' sorveljanza u trasparenza sabiex tiżgura l-funzjonament effiċjenti tas-swieq tad-derivattivi tal-komoditajiet għall-finijiet ta' ħħeġġjar u skoperta tal-prezz. Jista' jitqies ukoll titjib immirat fir-rigward tal-informazzjoni u l-protezzjoni offruti mill-intermedjarji finanzjarji lill-investituri. Kwalunkwe miżura leġiżlattiva li tista' tiġi eventwalment proposta mill-Kummissjoni f'dawk l-oqsma, jista' jkollha impatt ċar fuq it-trattament regolatorju tas-suq tal-karbonju l-protezzjoni tal-investituri f'dak is-suq. It-tielet, għadd ta' miżuri ġodda għas-swieq finanzjarji li jistgħu jsiru applikabbli għal oqsma speċifiċi tas-suq tal-karbonju. B'mod partikolari, fil-15 ta' Settembru 2010, il-Kummissjoni adottat għal Regolament dwar id-derivattivi tal-OTC, il-kontropartijiet ċentrali u r-repożitorji tat-tranżazzjonijiet[20]. Ir-Regolament, b'mod partikolari, huwa mistenni, li jintroduċi obbligu ta' rappurtar għad-derivattivi OTC, obbligu ta' kklerjar għall-klassijiet tad-derivattivi OTC li jikkwalifikaw (deċiżi mill-AETS), u miżuri biex jitnaqqas ir- riskju ta' kreditu tal-kontroparti u r-riskju operattiv għad-derivattivi OTC ikklerjati fuq livell bilaterali. Dawk id-dmirijiet speċifiċi jkunu japplikaw għall-parteċipanti fis-suq tal-karbonju involuti fin-negozjar ta' derivattivi OTC fil-kwoti ta' emissjonijiet, sakemm dawn mhumiex koperti minn waħda mill-eżenzjonijiet limitati previsti għad-ditti mhux finanzjarji fl-ambitu tal-abbozz tar-Regolament. Regolament dwar l-Irkantar Ir-Regolament dwar l-Irkantar[21] jistabbilixxi qafas regolatorju għall-irkanti ta' kwoti ta' emissjonijiet għat-tielet perjodu ta' negozjar. Ir-Regolament effettivament wessa' l-ambitu tal-applikazzjoni tar-regoli tal-MAD u l-MiFID fis-suq tal-karbonju, peress li jirrikjedi li pjattaformi ta' rkant u intermedjarji finanzjarji jsegwu, fil-biċċa l-kbira, l-istess rekwiżiti anke jekk l-attività tagħhom issir barra x-xenarju tipiku ta' suq sekondarju u tista' tinvoli kwoti ta' emissjonijiet li ma jikkwalifikawx bħala strumenti finanzjarji (wieħed mill-prodotti li jista' jiġi rkantat huwa kuntratt spot ta' jumejn). Skont ir-Regolament dwar l-Irkantar, l-applikazzjoni ta' bosta miżuri li ġejjin mid-Direttiva kontra l-Ħasil tal-Flus se tiġi estiża għall-parteċipanti fil-proċess ta' rkantar. B'mod speċifiku, ir-Regolament jimponi inter alia obbligi fuq il-pjattaformi tal-irkant biex jinnotifikaw lill-awtoritajiet ta' superviżjoni kull fejn ġew identifikati jew hemm suspett ta' inċidenti ta' abbuż tas-suq, ħasil tal-flus, finanzjament tat-terroriżmu jew attività kriminali oħra. L-elementi varji ta' dan il-qafas se jiġu vvalutati mill-ġdid fil-ħidma ulterjuri tal-Kummissjoni fuq is-sorveljanza tas-suq tal-karbonju. Il-leġiżlazzjoni tas-swieq tal-enerġija F'Diċembru 2010, il-Kummissjoni adottat proposta leġiżlattiva ta' segwitu fuq it-Tielet Pakkett ta' Liberalizzazzjoni tas-Suq tal-Enerġija u li tindirizza t-trasparenza u l-integrità tas-swieq Ewropej tal-enerġija bl-ingrossa. L-abbozz tar-Regolament dwar l-Integrità u t-Trasparenza tas-Suq tal-Enerġija (Regulation on Energy Market Integrity and Transparency (REMIT))[22]) jipprojbixxi l-abbuż tas-suq (abbuż minn informazzjoni privileġġata u manipulazzjoni tas-suq) fis-swieq tal-elettriku bl-ingrossa u prodotti relatati kif ukoll fis-swieq tal-gass naturali bl-ingrossa u prodotti relatati. Il-miżuri skont REMIT huma konsistenti mad-Direttiva dwar l-Abbuż tas-Suq u ma japplikawx għall-istrumenti finanzjarji li huma diġà koperti minn dik id-Direttiva. Filwaqt li l-qafas ma japplikax direttament għal kwalunkwe parti tas-suq tal-karbonju, dan xorta huwa rilevanti peress li jikkonċerna suq b'ħoloq sinifikanti man-negozjar ta' karbonju u l-introduzzjoni tiegħu jista' jkollha effett dixxiplinari fuq il-kondotta ġenerali fis-suq min-naħa ta' ċerti parteċipanti bi preżenza kemm fis-swieq tal-enerġija kif ukoll dawk tal-karbonju. KONKLUżJONIJIET U L-PASSI LI JMISS Il-konklużjonijiet: 1. Is-suq tal-karbonju żviluppa sew f'termini ta' likwidità, parteċipazzjoni madwar l-UE mill-intermedjarji kif ukoll trasparenza li, b'affarijiet oħra ugwali, inaqqsu r-riskji ta' abbuż tas-suq meta mqabbla ma' wħud mis-swieq tal-komoditajiet. L-iżvilupp tal-kambji tal-klima flimkien mas-suq barra l-borża u l-parteċipazzjoni b'saħħitha tal-intermedjarji finanzjarji flimkien max-xerrejja soġġetti għal-limiti ta' emissjonijiet huma sinjali li s-suq Ewropew tal-karbonju mmatura b'mod sinifikanti. . 2. Parti ewlenija tas-suq tal-karbonju hija diġà soġġetta għar-regolazzjoni tas-suq. Sakemm is-suq tad-derivattivi tal-kwoti ikun fl-ambitu tal-leġiżlazzjoni tas-swieq finanzjarji, dan jibbenefika mill-garanziji regolari u arranġamenti superviżorji li japplikaw għal kwalunkwe suq ieħor tad-derivattivi tal-komoditajiet. 3. Attwalment in-negozjar spot ta' kwoti ta' emissjonijiet mhuwiex irregolat fuq livell Ewropew. Għadd żgħir ta' Stati Membri ddeċidew, fuq livell individwali, li r-regoli applikabbli għan-negozjar fl-istrumenti finanzjarji, u stabbiliti fil-ġuriżdizzjoni tagħhom, jiġu estiżi għal tali kwoti meta dawn jiġu nnegozjati fi swieq spot[23]. 4. Qasam ewlieni futur fis-suq primarju (l-irkanti) se jkun kopert bi sħiħ mill-qafas ta' sorveljanza tas-suq stabbilit mir-Regolament dwar l-Irkantar, irrispettivament minn jekk il-prodott irkantat jikkwalifika bħala strument finanzjarju jew le. Dan se jnaqqas aktar l-vulnerabilità tas-suq tal-karbonju fir-rigward ta' kondotta ħażina. Il-passi li jmiss: 5. It-tkabbir kontinwu tal-suq tal-karbonju u l-kapaċità tiegħu li jipprovdi sinjal tal-prezz tal-karbonju mingħajr distorsjoni huma parzjalment ikkundizzjonati mill-kapaċità tas-suq li jindirizza b'mod effikaċi r-riskju ta' abbuż tas-suq u forom oħra ta' kondotta ħażina. Il-Kummissjoni se tvara studju fil-fond u tibda konsultazzjoni mal-partijiet interessati , fejn se teżamina f'aktar dettall l-istruttura tas-suq tal-karbonju u l-livell attwali ta' sorveljanza tas-suq. L-istudju se jkopri mhux biss l-abbuż tas-suq f'sens strett, iżda wkoll l-integrità ġenerali tal-irkantar u n-negozjar fis-suq Ewropew tal-karbonju, inkluż l-aspetti superviżorji. 6. Il-Kummissjoni se tqis l-implikazzjonijiet għas-suq tal-karbonju bħala riżultat tar-reviżjoni tal-leġiżlazzjoni finanzjarja u l-istabbiliment tal-leġiżlazzjoni dwar is-suq tal-enerġija. Huwa previst li ż-żewġ oqfsa jindirizzaw in-nuqqasijiet fuq in-naħa tas-suq Ewropew tal-karbonju u huwa neċessarja li tiġi żgurata l-akbar konsistenza bejn dawk l-oqsfa u kwalunkwe miżura xierqa li jista' jkun li hemm bżonn li tittieħed għas-suq tal-karbonju. F'dan il-kuntest, il-Kummissjoni se tqis l-inklużjoni tas-suq Ewropew tal-Karbonju fl-ambitu tal-leġiżlazzjoni tas-swieq finanzjarji, pereżempju, billi jiġi sostitwit in-negozjar spot attwali b'negozjar ta' "futuri spot "[24] ammessi għan-negozjar fi swieq irregolati. L-alternattiva li l-unitajiet ta' konformità tal-ETS tal-UE jiġu ddefiniti bħala strumenti finanzjarji qed tiġi esplorata wkoll, b'iffukar partikolari fuq l-adegwatezza u l-proporzjonalità ta' tali approċċ. Li t-tranżazzjonijiet spot fl-unitajiet ta' konformità tal-ETS tal-UE jiġu inklużi – bħala strumenti fid-dritt tagħhom - fl-ambitu tar-regoli stabbiliti fid-Direttiva dwar l-Abbuż tas-Suq u/jew id-Direttiva dwar is-Swieq fl-Istrumenti Finanzjarji kif ukoll kwalunkwe leġiżlazzjoni tas-swieq finanzjarji meħtieġa għall-effiċjenza u l-integrità tas-suq tal-karbonju, bħad-Direttiva kontra l-Ħasil tal-Flus[25], id-Direttiva dwar il-Finalità ta' Settlements[26] jew id-Direttiva dwar Arranġamenti Finanzjarji Kollaterali[27] hija alternattiva li se tiġi studjata wkoll. 7. Il-Kummissjoni se tkompli taġixxi malajr jekk jitfaċċa kwalunkwe riskju ġdid, filwaqt li tivvaluta, b'mod ulterjuri, il-ħtieġa li tippreżenta proposta leġiżlattiva sal-aħħar tal-2011. Kwalunkwe proposta leġiżlattiva li tintroduċi qafas speċifiku ta' sorveljanza għas-suq tal-karbonju tkun preċeduta minn valutazzjoni tal-impatt. Il-benefiċċju ta' kwalunkwe garanzija li tiżgura l-integrità tas-suq jintiżen fil-konfront ta' kwalunkwe impatt negattiv fuq il-likwidità u l-aċċess għas-suq tal-karbonju għal klassijiet differenti ta' parteċipanti (b'mod partikolari, l-emittenti żgħar u l-SMEs). ANNESS Tabella 1 - Il-Prodotti offruti minn kambji tal-klima differenti[28] KAMBJU | PAJJIż TAL-OPERAZZJONI | NEGOZJAR KONTINWU FIL-KAMBJU | | |SPOT |FUTURI |FORWARDS |OPZJONIJIET |SWAPS |IRKANTI |IKKLERJAR TA' OTC | | | |EUAS |CERS |ERUS |EUAS |CERS |ERUS |EUAS |CERS |EUAS |CERS |ERUS |CER / EUA | | | |ECX/ICE |UK |( |( | |( |( |( | | |( |( |( | | |( | |BLUENEXT |FRANZA |( |( |( |( |( | | | | | | |( |( |( | |EEX |IL-ĠERMANJA |( | | |( |( | | | |( | | | |( |( | |NASDAQ OMX |IN-NORVEġJA |( |( | |( |( | |( |( |( |( | | | |( | |GREEN EXCHANGE |USA | | | |( |( | | | |( |( | | | |( | |CLIMEX |IL-PAJJIżI L-BAXXI |( |( |( | | | | | | | | | |( | | | [pic][pic][pic] [1] Id-Direttiva 2003/87/KE li tistabbilixxi skema għall-iskambju ta’ kwoti ta’ emissjonijiet ta’ gassijiet serra ġewwa l-Komunità u li temenda d-Direttiva tal-Kunsill 96/61/KE, ĠU L 275, 25.10.2003 [2] Id-Direttiva 2009/29/KE li temenda d-Direttiva 2003/87/KE sabiex ittejjeb u twessa' l-iskema għall-iskambju ta’ kwoti ta’ emissjonijiet ta’ gassijiet b'effett ta' serra tal-Komunità, , ĠU L 140, p. 63. [3] Għall-finijiet ta' din il-Komunikazzjoni, "Is-suq Ewropew tal-Karbonju" jkopri n-negozjar fit-30 pajjiż li attwalment jipparteċipaw fl-ETS tal-UE (l-UE 27, l-Islanda, il-Liechtenstein u n-Norveġja), fi kwoti tal-UE u unitajiet oħra li jistgħu jintużaw għall-konformità fl-ambitu tal-ETS tal-UE. [4] A.D. Ellerman, F.J. Convery u Ch. de Perthuis. 2010. Pricing Carbon . Cambridge University Press, New York. Ara paġni 127-139 għal analiżi tal-iżvilupp tas-suq. [5] Ara d-Direttiva 2004/101/KE li temenda d-Direttiva 2003/87/KE li tistabbilixxi skema għall-iskambju ta’ kwoti ta’ emissjonijiet ta’ gassijiet serra ġewwa l-Komunità, fir-rigward tal-mekkaniżmi tal-proġett tal-Protokoll ta' Kjoto (l-hekk imsejħa "Direttiva ta' Konnessjoni"), ĠU L 338, 13.11.2004, p. 18. [6] It-tranżazzjonijiet OTC huma nnegozjati privatament bejn żewġ kontropartijiet minflok permezz ta' kambju fis-suq. [7] Sors: State and trends of the carbon market 2010, p. 9. http://siteresources.worldbank.org/INTCARBONFINANCE/Resources/State_and_Trends_of_the_Carbon_Market_2010_low_res.pdf [8] A.D. Ellerman, F.J. Convery u Ch. de Perthuis. 2010. [9] Fil-fażi 2 tal-ETS tal-UE (2008-2012) madwar 4 % tal-kwoti nħarġu permezz ta' rkanti organizzati mill-Awstrija, il-Ġermanja, l-Ungerija, l-Irlanda, il-Pajjiżi l-Baxxi u r-Renju Unit. [10] Is-CITL hija s-sistema elettronika li tirreġistra l-ħruġ, trasferiment u kanċellazzjoni ta' kwoti, u twettaq kontroll awtomatizzat ta' kull tranżazzjoni sabiex tiżgura li ma kien hemm l-ebda irregolarità. [11] Anness XVI punt 4(a) tar-Regolament tal-Kummissjoni (KE) Nru 2216/2004 tal- 21 ta’ Diċembru 2004 għal sistema standardizzata u sikura ta’ reġistri skond id-Direttiva 2003/87/KE tal-Parlament Ewropew u tal-Kunsill u d-Deċiżjoni 280/2004/KE tal-Parlament Ewropew u l-Kunsill, ĠU L 386, 29.12.2004, p. 1 kif l-aħħar emendata bir-Regolament tal-Kummissjoni (UE) Nru 920/2010 tas-7 ta’ Ottubru 2010 għal sistema standardizzata u sigura ta’ reġistri skont id-Direttiva 2003/87/KE, ĠU L 270, 14.10.2010, p. 1. [12] http://ec.europa.eu/environment/climat/emission/2nd_phase_ep.htm [13] Id-Direttiva 2003/6/KE dwar insider dealing u manipulazzjoni tas-suq (abbuż tas-suq), ĠU L 96, 12.4.2003, p. 16. [14] http://europa.eu/rapid/pressReleasesAction.do?reference=IP/09/1376 [15] http://europa.eu/rapid/pressReleasesAction.do?reference=IP/10/125 [16] Artikolu 53 tar-Regolament tal-Kummissjoni (KE) Nru 2216/2004 kif l-aħħar emendata bir-Regolament tal-Kummissjoni (UE) Nru 920/2010 [17] Kwistjoni oħra relatata hija l-kontabbilità nazzjonali tal-kwoti u l-krediti, [18] Http://www.ifrs.org/Current+Projects/IASB+Projects/Emission+Trading+Schemes/Emissions+Trading+Schemes.htm [19] Direttiva 2004/39/KE dwar is-swieq fl-istrumenti finanzjarji li temenda d-Direttivi tal-Kunsill 85/611/KEE u 93/6/KEE u d-Direttiva 2000/12/KE tal-Parlament Ewropew u tal-Kunsill u li tħassar id-Direttiva tal-Kunsill 93/22/KEE, ĠU L 145 tat-30.4.2004, p. 1 [20] COM(2010) 484 finali [21] Regolament tal-Kummissjoni (UE) Nru 1031/2010 12 ta’ Novembru 2010 dwar l-għażla taż-żmien, l-amministrazzjoni u aspetti oħra ta’ rkantar ta’ kwoti ta’ emissjonijiet ta’ gassijiet serra skont id-Direttiva 2003/87/KE tal-Parlament Ewropew u tal-Kunsill li tistabilixxi skema għall-iskambju ta’ kwoti ta’ emissjonijiet ta’ gassijiet serra ġewwa l-Komunità, ĠU L 302, 18.11.2010, p. 1 [22] COM (2010) xxx [23] Pereżempju, il-Ġermanja diġà tapplika regoli fuq swieq irregolati fir-rigward ta' negozjar fil-komoditajiet u d-drittijiet fis-seħħ waqt kambju. Fi Franza, l-leġiżlazzjoni għaddiet fil-ħarifa tal-2010 u tipprevedi kopertura tas-suq spot tal-karbonju permezz ta' regoli li attwalment japplikaw għas-swieq irregolati. It-tibdiliet fil-leġiżlazzjoni Franċiża huma msejsa fuq rapport kompensiv assenjat lis-Sur Michel Prada, Ir-Regolazzjoni tas-Swieq ta' CO2 (traduzzjoni mhux uffiċjali) li huwa disponibbli fuq is-sit: http://www.economie.gouv.fr/services/rap10/100419rap-prada.pdf [24] Hawnhekk interpret bħala strument finanzjarji b'perjodu relattivament qasir għall-forniment. [25] Id-Direttiva 2005/60/KE dwar il-prevenzjoni tal-użu tas-sistema finanzjarja għall-iskop tal-ħasil tal-flus u l-finanzjament tat-terroriżmu, ĠU L 309, 25.11.2005, p. 15 [26] Id-Direttiva 98/26/KE dwar finalità ta’ settlement fis-sistemi ta’ settlement ta’ pagamenti u titoli, ĠU L 166, 11.6.98, p. 45 [27] Id-Direttiva 2002/47/KE dwar arranġamenti finanzjarji kollateri, ĠU L 168, 27.6.2002, p. 43 [28] Ibbażata fuq it-tabella f' The Post-Trade Infrastructure for Carbon Emissions Trading . Rapport ippreparat għall-City of London Corporation minn Bourse Consult. Ippubblikat f'Lulju 2010. http://217.154.230.218/NR/rdonlyres/EA473E51-37BD-49CA-8729-3CD87BF4A2A0/0/BC_RS_CarbonEmissionsTrading.pdf